Onderhoofseun sê jammer oor pro-Palestynse fotoJoshua Broomberg (regs). Foto: Facebook Joshua Broomberg, onderhoofseun van die King David High School in Victory Park, het om verskoning gevra nadat ‘n foto op sosiale media versprei is waarin hy sy teenkanting wys oor geweld teen Palestyne. “Dit was ‘n leergeleentheid vir die 17-jarige leerling en hy het sy siening verduidelik en opreg om verskoning gevra vir die seer wat dit veroorsaak het,” het die Suid-Afrikaanse Raad vir Joodse Onderwys in ‘n verklaring gesê. In die foto het Broomberg en twee ander leerlinge tradisionele Palestynse serpe aan. Die drie is in Thailand afgeneem waar hulle aan die Wêreldskole-debatkompetisie deelgeneem het. Onderaan die foto staan: “Team South Africa wearing Palestinian badges and keffiyehs to show our opposition to human rights violations carried out against the people of Palestine. #WSDC2014” Die raad sê hy beskou die saak as afgehandel en dat geen verdere stappe geneem sal word nie. “Ons erken dat die foto wat geplaas is, onsensitief en kwetsend was en as sodanig gesien is in die gemeenskap. Ons waardeer sy verduideliking aan die gemeenskap en hy het ook sy skool om verskoning gevra vir sy optrede. Sy verskoning is aanvaar,” het die raad gesê. Die raad het hom Maandag distansieer van ‘n aanlynpetisie, wat eis dat Broomberg as onderhoofseun verwyder moet word. Die raad, wat die skool bedryf, sê besluite wat by die skool geneem word en die interaksie met studente moet nie bepaal word deur druk as gevolg van ‘n “aanlyn-storm” nie. Broomberg het ook op sy Facebook-blad om verskoning gevra vir die foto en gesê dit het nie ten doel gehad om ‘n “oproer te veroorsaak” of “aanstoot” te gee of te “ontstel” nie. Hy het wel gesê hy is ‘n trotse Suid-Afrikaanse Jood, trots daarop om ‘n Joodse-skool by te woon en dat hy ‘n Sionis is. Broomberg sê hy glo in Israel se reg om te bestaan en vir die land om homself te verdedig, terwyl alle burgers in Israel, die Wes-Bank en Gasa ‘n absolute reg het om in vrede en veiligheid te lewe.